આ વર્ષે આવેલી અજય દેવગન અભિનિત ફિલ્મ રેડમાં સહાયક ભૂમિકામાં જોવા મળેલ અભિનેતા અમિત સિયાલ બોલિવૂડમાં તેમની દમદાર એક્ટિંગ માટે જાણીતા છે. તારીખ 1 જુલાઈ, 1975ના રોજ ઉત્તરપ્રદેશના કાનપુરમાં જન્મેલા અમિતે દિલ્હીની કોલેજમાંથી કોમર્સમાં સ્નાતક થયા બાદ ઓસ્ટ્રેલિયાની યુનિવર્સિટીમાંથી ઈન્ટરનેશનલ બિઝનેસમાં ડિપ્લોમાનો કોર્સ કર્યો, તેઓ અભ્યાસની સાથે-સાથે અનુક્રમે દિલ્હી અને ઓસ્ટ્રેલિયામાં સક્રિયપણે થિયેટર નાટકોમાં અભિનય પણ કરતા રહ્યા. અમિત બાળપણથી એક અભિનેતા બનવા માગતા હતા અને આ એક્ટિંગના ક્ષેત્રે આગળ વધવા માટે તેમની માતાએ તેમને ખૂબ જ મદદ કરી. તેઓ વિદેશમાંથી ઉચ્ચ અભ્યાસ પ્રાપ્ત કર્યા બાદ ભારત પરત આવ્યા અને દિલ્હીની એક કંપનીમાં નોકરી શરૂ કરી પણ એક્ટર બનવાની તીવ્ર ઈચ્છા અમિતને વર્ષ 2004માં મુંબઈ ખેંચી લાવી. અહીં તેમણે નાટકોમાં અભિનય કરવાનું શરૂ કર્યું અને નસીરુદ્દીન શાહ દિગ્દર્શિત એક નાટકમાં અમિતને એક રોલ મળ્યો. અમિત સિયાલ હિન્દી ફિલ્મ ક્ષેત્રે દિબાકર બેનરજીની ફિલ્મ લવ સેક્સ ઓર ધોખા, સુભાષ કપૂરની ફંસ ગયા રે ઓબામા, ગુડ્ડુ રંગીલા, તિતલી અને કુકુ માથુર કી ઝંડ હો ગયી જેવી ઓછા બજેટની પણ દમદાર ફિલ્મ્સમાં પોતાના ઉત્કૃષ્ટ અભિનયના અજવાળા પાથરી ચૂક્યા છે. આ સિવાય અમિત સિયાલ છેલ્લાં 10 વર્ષથી મુંબઈમાં નાટકો સાથે સંકળાયેલા છે અને બે એકાંકી નાટકો પ્રોડ્યુસ અને ડિરેક્ટ કરી ચૂક્યા છે. તેઓ પ્રખ્યાત નાટ્યગુરુ બેરી જોહ્ન સાથે પણ દિલ્હીના વર્ષોમાં થિયેટર એક્ટિવિટી કરી ચૂક્યા છે.